ནང་དབང་བསྐུར་ཚུལ་ནི།མཁས་གྲུབ་རིན་པོ་ཆེས་མཛད་པའི་དུས་འཁོར་དཀྱིལ་ཆོག་ལས།རང་ཉིད་དུས་ཀྱི་འཁོར་ལོ་ཡབ་ཡུམ་དུ་གསལ་བའི་ཐུགས་ཀའི་འོད་ཟེར་གྱིས་སློབ་མ་རྣམས་རེ་རེ་ནས་དྲངས།རང་གི་ཞལ་དུ་ཞུགས།ཡུམ་གྱི་པདྨར་ཞུ་བ་ཧཱུཾ་དང་རྡོ་རྗེ་ལས་སྐྱེས་པའི་དུས་ཀྱི་འཁོར་ལོ་ཞལ་གཅིག་ཕྱག་གཉིས་པར་བསྐྱེད་པ་ལ།རང་གི་སྙིང་ཁའི་ས་བོན་གྱི་འོད་ཟེར་གྱིས་དེ་བཞིན་གཤེགས་པ་ཐམས་ཅད་སྤྱན་དྲངས་ཏེ་རང་གི་ཞལ་ནས་ཞུགས།ཐུགས་ཀར་རྗེས་སུ་ཆགས་པའི་མེས་ཞུ་བའི་བྱང་ཆུབ་ཀྱི་སེམས་རྡོ་རྗེའི་ལམ་ནས་བྱུང་བས།སློབ་མ་ཤེས་རབ་ཀྱི་པདྨར་གནས་པ་རྣམས་ལ་དབང་བསྐུར།ཡུམ་གྱི་པདྨ་ནས་ཕྱུང་སྟེ་རང་རང་གི་གནས་སུ་བཞག་པར་བསྒོམ་པར་བྱའོ།།ཞེས་གསུངས་པ་ལྟར་རོ།།